থমকে দাঁড়ানোর পরিস্থিতি তৈরি হলেই ভিতরের হনুমানটাকে ছেড়ে দিতে হবে। 
‘থ্রি ইডিয়ট্‌স’ সিনেমার জাঁহাবাজ কলেজ প্রিন্সিপাল বীরু সহস্রবুদ্ধে ওরফে ‘ভাইরাস’ যতই ‘ক্লিশে’ ওগরান না কেন, বাস্তবের ‘ভাইরাস’ তথা অভিনেতা বোমান ইরানি ছক ভেঙে এগনোর এই পাঠই দিলেন ইনফোকম ২০১৬’র মঞ্চে এসে।
বৃহস্পতিবার ওই অনুষ্ঠান মঞ্চ যে বোমানকে দেখল, তাঁর জীবনদর্শন ‘জিরো পাওয়ার বাল্ব’! সেই বোমান বিশ্বাস করেন, জীবনে আটকে পড়াটা কোনও কাজের কথা নয়। তাঁর কথায়, ‘‘থমকে দাঁড়ানোটাই বিপজ্জনক! খুঁচিয়ে জাগিয়ে তুলতে হবে ভিতরের হনুমানকে।’’
তোতলামির জন্য সাতবছর বয়স পর্যন্ত কথা বলতেন না বোমান। ফটোগ্রাফি দিয়ে পেশাগত জীবন শুরু করলেও গোড়ায় একেবারেই দাগ কাটতে পারেননি। যদিও পরে সেই পেশায় সফল হন নিজেকে ছকের বাইরে নিয়ে গিয়ে। তারও বহু পরে, বন্ধুদের পীড়াপীড়িতে অভিনয়ে হাতেখড়ি হয় চল্লিশোর্ধ্ব বোমানের। প্রতিনিয়ত এভাবেই নিজেকে ভেঙে ভেঙে এগিয়ে নিয়ে গিয়েছেন বলে এদিন জানান বলিউডের এই চরিত্রাভিনেতা। 
এদিনই শুরু হয়েছে এবিপি সংস্থা আয়োজিত তিনদিনব্যাপী ‘ইনফোকম-২০১৬’। যার ১৫তম বর্ষের থিম: ‘ট্রান্সফর্ম। ডিসরাপ্ট। ট্রান্সফর্ম।’ অর্থাৎ, পরিবর্তনকে ভেঙে আরও ভিন্নতর পরিবর্তনের উদ্‌যাপন। 
দিনভর সেমিনারের কারণে বোমানের ‘আবির্ভাবে’র মুহূর্ত ছিল স্তিমিত। ‘নাছোড়’ বোমান বলে উঠলেন, ‘‘এখনও দিনের শেষে আমায় দেখলে বউ খুশি হয়। আপনারা জোরে হাততালি দিন!’’
ব্যস! সেই যে হাসির কলরোল শুরু হল, বোমানের ‘মোটিভেশনাল সেশনে’র পরেও তার রেশ বজায় থাকল। ম্যানেজমেন্ট, আইটি’র তাবড় রাশভারী কর্তারাও ‘বোমান-দর্শনে’ হেসে কুটোপাটি হলেন।
নিজের অভিজ্ঞতার কথা শোনাতে গিয়ে বোমান টেনে আনেন স্ত্রী ও বাচ্চাকে নিয়ে প্রথমবার বেড়াতে যাওয়ার গল্প। সেবার তাঁদের উঠতে হয়েছিল এমন একটি হোটেলে যেখানে ঘরে আলোও জ্বলে না! বোমানের নিজের ভাষায়, সেই মুহূর্তটাই ছিল ‘জিরো পাওয়ার বাল্ব’ মুহূর্ত। 
সেই মুহূর্তেই বোমান স্থির করেছিলেন, জীবনে অন্য কিছু করতে হবে। সেই শুরু। তারপরে আসে ‘মুন্নাভাই এমবিবিএস’। বাকিটা জানে বক্স অফিস ও চলচ্চিত্রপ্রেমীরা। বোমানের কথায়, ‘‘মিরাকল এভাবেই প্রতিদিন নিজেকে নিজে খুঁড়ে তৈরি করুন!’’